
I. O SITUAŢIE POLITICĂ PREELECTORALĂ DIFICILĂ

 

 

1. Alegerile prezidenţiale - un puternic semnal al crizei sistemului politic portughez

 

La alegerile prezidenţiale din 16 ianuarie 2001, rata de participare (49% absenteism) a reprezentat un puternic semnal pentru clasa politică portugheză, preşedintele Jorge Sampaio fiind ales prin votul a 25% din electorat. Analiştii politici au apreciat că întregul sistem politic pare a fi puternic marcat de lipsa de legitimitate, prăpastia dintre clasa politică şi societate fiind enormă, iar sistemul politic portughez devenind irelevant.

Cercetările au arătat că lipsa participării la vot are profunde cauze economice şi sociale şi este rezultatul faptului că populaţia crede că între partidele politice nu sunt mari diferenţe sau că este consecinţa unor mari dezamăgiri prezente în rândul electoratului. Probabil că această demobilizare are la bază mai multe cauze, problema importantă a politicienilor fiind aceea de a maximiza participarea politică şi a consolida relevanţa sistemului politic portughez, aprecia analistul Stewart Lloyd Jones.

Jorge Sampaio, candidatul Partidului Socialist, a câştigat alegerile prezidenţiale (cu 55,7% din voturi), urmat de candidatul Partidului Social-Democrat, Ferreira do Amaral (34,54% din voturi). Problema apatiei politice a societăţii portugheze a preocupat mediile politice, presa, opinia publică portugheză. Unele voci au afirmat că este nevoie de o reformă electorală, dar s-a concluzionat că problema este mult mai gravă.

În dezbaterile ce au urmat alegerilor, s-a considerat că "sindromul absenteismului" este un indicator al comunicării politice şi s-au lansat acuzaţii la adresa mass-media care nu ar fi realizat legătura dintre candidaţi şi electorat sau ar fi descurajat electoratul. Aceste acuzaţii din partea politicienilor par să-i culpabilizeze şi mai mult pe oamenii politici şi să pună în evidenţă criza reprezentării politice, care are cauze complexe, au considerat analiştii.

Una din concluziile rezultatelor alegerilor prezidenţiale este aceea că Blocul Stângii nu a mai dominat doar oraşele, ci şi zonele rurale. 

Candidatul socialist a fost totuşi reales cu o majoritate puternică, în condiţiile în care primul-ministru socialist se confrunta cu o scădere a popularităţii, cu încetinirea reformelor şi o economie în deficit. Semnificativ este, afirmau analiştii, că în Portugalia preşedintele nu deţine puterea executivă, dar are mare responsabilitate în rezolvarea crizelor politice.

În urma alegerilor, a fost evident că obţinerea acestui mandat prezidenţial s-a făcut prin pierderea a 600.000 voturi, ceea ce a constituit un semnal de alarmă pentru guvernul socialist.

Analiştii au pus problema relaţiei dintre rezultatele la alegerile prezidenţiale şi cele legislative şi s-a ajuns la concluzia că preşedintele socialist a fost mai puţin penalizat decât primul-ministru socialist. 

În urma alegerilor prezidenţiale, comportamentul electoral a intrat în centrul atenţiei procesului electoral, iar "electoratul-fantomă" a devenit o problemă serioasă, "o bombă cu explozie întârziată". Cercetătorii au studiat acest fenomen şi, opiniile fiind diferite, unii au minimalizat importanţa absenteismului, considerând că "inflaţia electoratului" ar fi un semn de populism. Sociologul Manuel Villaverde Cabral de la Universitatea din Lisabona considera că absenteismul poate fi şi semnul existenţei unui electorat mai informat, mai cult, dar mai depolitizat, care nu mai simte nevoia să iasă în arenă să se lupte pentru candidatul său. Acest fenomen poate fi semnul unei societăţi mai complexe, mai evoluate, mai individualizate, pentru care politica nu mai este atât de importantă, considera analistul.

Liderul socialist Antonio Gueteres observa, de asemenea, că absenteismul politic caracterizează mai multe ţări europene şi el poate reda viaţa politică aşa cum este ea şi aşa cum este percepută de electorat, în funcţie de tipul de comunicare socială. 

De cealaltă parte, Mario Soares, fost lider socialist, observa că dezbaterea "Portugalia - ce viitor?" pare a se fi transformat în întrebarea "Portugalia e o agora?".

 

2. Uzura socialismului portughez

Partidul Socialist Portughez, aflat la putere din 1995, a obţinut majoritatea absolută şi şi-a reînnoit mandatul în 1999, când a obţinut jumătate din locurile din Parlament. Deteriorarea situaţiei economice a ţării a dus însă la uzura şi pierderea popularităţii guvernului socialist, iar pierderea alegerilor municipale din decembrie 2001 a confirmat tendinţa electoratului către schimbare.

Unii analişti au considerat că pierderea de către socialiştii portughezi a principalelor oraşe ale ţării nu a fost atât un triumf al opoziţiei social-democrate, cât o înfrângere a unui executiv afectat de uzură, dezbinat şi lipsit de iniţiativă..

Antonio Guterres participase direct la negocierile de aderare a Portugaliei la Uniunea Europeană, iar procesul integrării europene a demarat, în 1995, o etapă de creştere economică, a creat noi locuri de muncă şi prosperitate într-o ţară săracă a Europei. Din 1999, însă, economia a înregistrat o cădere semnificativă, crescând şomajul şi inflaţia. Cauzele căderii popularităţii guvernului socialist au fost nu numai economice, întrucât guvernarea a fost marcată şi de dispute interne, divergenţe şi gestionare deficitară a resurselor ţării.

Din cauza unor erori de guvernare, executivul a fost obligat să modifice de multe ori bugetul. Au avut loc scandaluri legate de Fundaţia pentru Prevenire şi Securitate, subvenţionată parţial din fonduri publice, de proiectul guvernamental de reformă fiscală şi de controversata lege a circulaţiei rutiere. Deşi au fost primite fonduri deosebite din partea Uniunii Europene, guvernul nu a reuşit să le administreze şi să modernizeze infrastructura ţării.

Alegerile anticipate au constituit un test pentru majoritatea socialistă marcată, conform analiştilor, de "uzura socialismului" incapabil a realiza reforme esenţiale în domeniul sănătăţii, învăţământului, justiţiei şi administraţiei, rămase extrem de birocratizate.

O altă cauză majoră a fost neasigurarea condiţiilor competitivităţii antreprenoriale, ceea ce a scăzut eficienţa la nivel economic.

Evenimentele din 11 septembrie 2001 din SUA au avut consecinţe economice negative asupra economiei portugheze, iar guvernul a fost obligat să efectueze o nouă rectificare bugetară. În aceste condiţii dificile, premierul Antonio Guterres a decis să se retragă, deşi nu era obligat s-o facă, deţinând încă în Parlament jumătate din mandate. Atitudinea sa politică a fost apreciată drept exemplară de analiştii politici, drept un comportament democratic autentic.

Prin organizarea alegerilor anticipate, clarificarea scenei politice portugheze, de altfel necesară, devenea posibilă. Necesitatea acestei clarificări era cu atât mai stringentă în perspectiva extinderii Uniunii Europene şi în noul context internaţional.

Guvernarea a erodat capitalul politic al socialiştilor, care a fost supraestimat, şi a determinat, de altfel, şi manifestarea unei anumite arogante siguranţe de sine. Relaţia dintre obiectivele politice şi puterea de a guverna a fost dificilă şi a creat nelinişti în rândul electoratului care a fost deziluzionat de "zig-zag"-urile politice ale socialiştilor. În acest timp, opoziţia a dus o politică de atac fermă, deschisă, a prezentat candidaţi credibili. Reuşita în alegeri a deschis un nou ciclu în politica portugheză şi a creat o mare dificultate pentru orice fel de guvernare a ţării aflată într-un moment de răscruce, de maximă fragilizare a puterii. Analiştii politici apreciază că sistemul politic portughez apare mai polarizat ca oricând.

 

3. Alegerile municipale - o înfrângere neaşteptată

La alegerile municipale din 2001, Partidul Socialist de guvernământ a pierdut primăriile Lisabona, Porto, Sintra şi alte oraşe importante. Deşi în timpul campaniei electorale premierul portughez, Antonio Guterres, avertizase că o înfrângere în alegerile municipale nu presupune convocarea alegerilor anticipate, ci doar corectarea liniilor politicii guvernamentale, totuşi, marea înfrângere electorală l-a determinat să-şi reconsidere poziţia. Antonio Guterres şi-a asumat înfrângerea electorală ca "o responsabilitate personală", afirmând că, pentru a "evita un impas politic şi pentru a clarifica situaţia" şi-a prezentat demisia preşedintelui ţării, Jorge Sampaio.

Partidul Social-Democrat - de centru-dreapta - nu a mai câştigat alegerile municipale din 1995, iar pe cele legislative din 1991, când a învins Anibal Cavaco Silva. Partidul Social-Democrat însuşi a manifestat rezerve faţă de lectura naţională a rezultatelor alegerilor municipale, însă liderul socialist a făcut-o, în mod critic. Antonio Guerres a recunoscut necesitatea de "a restaura încrederea pierdută a cetăţenilor portughezi în guvernanţi". Preşedintele ţării s-a consultat cu partidele politice, a convocat Consiliul de Stat şi a decis convocarea alegerilor legislative anticipate.

Analiştii politici au considerat că acest moment crucial a constituit o extraordinară ocazie pentru preşedintele Partidului Social-Democrat, Jose Manuel Durao Barroso, de a recupera forţa electorală pierdută, de la sfârşitul "perioadei cavaquiste" (1985-1995). Partidul Social-Democrat a răspuns acestei provocări afirmând că are o echipă, un proiect şi voinţa politică de a îndeplini acest obiectiv.

Alegerile municipale din Portugalia ar putea avea şi o lectură internaţională care se referă la recuperarea centrului-dreapta la nivel european.

Contrar aşteptărilor, Partidul Socialist a pierdut alegerile locale; la Lisabona, Porto, Coimbra, Fara, Sintra electoratul a manifestat opţiunea pentru dreapta, ceea ce a dus la instalarea derutei în rândul socialiştilor.

Victoria fără echivoc a social-democraţilor a dus la convocarea alegerilor legislative care au constituit o reevaluare a scenei politice portugheze, atât la nivelul dreptei, cât şi din perspectiva forţelor de stânga. Această înfrângere neaşteptată a provocat un cataclism electoral care a marcat puternic sistemul politic portughez.

În urma alegerilor, a fost dificil a face lectura naţională a rezultatelor alegerilor locale, dar cu siguranţă ele au fost un test pentru guvernul socialist şi pentru opoziţie, în tentativa lor de a "asalta puterea".

Rezultatele alegerilor locale au pus bazele unor alianţe posibile între Partidul Social-Democrat şi Coaliţia Democrat-Creştină, încercând să coaguleze dreapta în confruntarea cu puterea socialistă, care, la rândul ei, ar putea mobiliza partidele de stânga. Semnificativ este faptul că Blocul de stânga, care s-a prezentat prima dată la alegerile locale, a prezentat soluţii noi, vizând mai ales zonele urbane.

Opoziţia a atacat de fiecare dată guvernul, acuzându-l că nu merge pe calea unei democraţii de tip modern. Mulţi analişti politici afirmau că adevăratul test politic socialist vor fi alegerile locale, ceea ce s-a şi confirmat. Candidatul socialist la primăria oraşului Lisabona, Petro Santana Lopes, a intrat în lupta electorală alături de candidatul Partidului Popular, aceştia confruntându-se cu Joăo Suares, primarul Lisabonei. Nepopularitatea guvernului a făcut ca primarul Lisabonei să piardă alegerile, deşi rezultatele mandatului său erau deosebite (construirea podului Vasco da Gama, a noilor linii de metrou).

 

 

II. O CAMPANIE ELECTORALĂ SUB SEMNUL SCHIMBĂRII

 

 

1. Programul social-democrat: un angajament pentru schimbare

 

La startul campaniei pentru alegerile legislative, la Convenţia Naţională a Partidului Social-Democrat, din 17 februarie 2002, a participat, alături de liderul Partidului Social-Democrat, Jose Manuel Barroso, şi premierul spaniol, Jose Maria Aznar, în calitate de preşedinte al Internaţionalei Democrate de Centru. Premierul spaniol a pledat pentru creşterea rolului Uniunii Europene în lume şi pentru întărirea relaţiei cu SUA. O altă problemă abordată a fost găsirea unor soluţii la criza financiară cu care se confruntă Portugalia, cerând aplicarea unor politici reformiste solide, fără să ţină seama de cei ce se opun măsurilor economice de austeritate. Conform opiniei social-democraţilor, situaţia dificilă actuală se datorează mai ales aplicării măsurilor privind deficitul public în cadrul Uniunii Europene.

În campania electorală, social-democraţii portughezi s-au angajat să impulsioneze productivitatea şi competitivitatea întreprinderilor portugheze printr-un plan de şoc fiscal, o mai mare rigurozitate a cheltuielilor publice şi continuarea privatizărilor. În programul electoral se afirma că reforma în domeniul sănătăţii, învăţământului este necesară în condiţiile în care aceste sectoare au regresat în timpul guvernării socialiste.

Referitor la procesul integrării europene, premierul spaniol a afirmat că "Mai multă Europa" - deviza preşedinţiei spaniole a Uniunii Europene - nu înseamnă "mai puţină Portugalia, ci "mai multă Portugalia şi mai multă Spania, înseamnă mai multă Europa".

Liderul Partidului Social-Democrat portughez, Jose Manuel Durăo Barroso, şi-a desfăşurat campania sub sloganul "Toţi suntem Portugalia". 

Preşedintele Partidului Social-Democrat s-a născut la 23 martie 1956 la Lisabona şi a participat de tânăr la activitatea politică împotriva sistemului dictatorial. El a devenit student al Facultăţii de Drept din Lisabona şi a fost în continuare interesat de viaţa politică, conducând mişcări studenţeşti preocupate de reforma politică a ţării. După absolvirea facultăţii, s-a perfecţionat în domeniul ştiinţelor politice la Florenţa, Washington, Luxemburg, ca apoi să desfăşoare o deosebită viaţă academică. În această perioadă a elaborat numeroase studii referitoare la sistemul politic portughez şi la economia europeană.

Programul electoral al Partidului Social-Democrat, intitulat "Angajament pentru Schimbare", a reprezentat un adevărat program de guvernare care a inclus un nou program economic de tip liberal. Programul a promovat o economie liberă de piaţă, a unui guvern de dreapta capabil să satisfacă interesele agenţilor economici, să apere proprietatea. Pentru rezolvarea problemelor sociale se propunea ca mult mai eficientă intervenţia autorităţilor locale, mai ales în domenii ca sănătatea şi educaţia.

În programul electoral se afirma că pentru a putea pune în mişcare un sistem politic întemeiat pe o democraţie socială este nevoie de timp şi de creştere economică.

În acest scop, se propuneau 5 etape pentru realizarea programului Partidului Social-Democrat:

· o fază de relansare economică şi creştere a productivităţii;

· crearea unui nou sistem naţional de sănătate;

· lupta contra inflaţiei şi intervenţia unor instituţii care să acţioneze în spiritul solidarităţii sociale;

· crearea unui sistem de învăţământ care să asigure pregătirea profesională, a unor planuri de învăţământ adecvate şi a schimburilor între universităţi;

· întărirea autorităţii statului care să se întemeieze pe justiţie, pe reforma sistemului judiciar.

În program se sublinia că Partidul Social-Democrat va acţiona pentru sprijinirea şi asigurarea autonomiei locale, limitând intervenţia statului în numeroase domenii. Obiectivul central al programului electoral îl constituia plasarea Portugaliei la un nivel mediu european, având ca priorităţi economia, sănătatea, asigurările sociale, educaţia, justiţia şi întărirea autorităţii statului.

 

 

2. Partidul Popular: un partid de viitor

La al XVIII-lea Congres al creştin-democraţilor, din 19-20 ianuarie 2002, în programul Partidul Popular în capitolul intitulat "Un partid de viitor", Santa Maria de Feira afirma că în programul partidului, pe următorii doi ani, s-a urmărit elaborarea unor strategii adecvate, stabilirea priorităţilor, analizarea erorilor şi alegerea unor noi căi de abordare a problemelor cu care s-a confruntat partidul în această perioadă. O atenţie deosebită s-a acordat politicii de alianţe cu alte forţe politice cu care să se poată realiza un compromis politic în viitor.

Un obiectiv important îl constituia şi prezenţa partidului în toate zonele ţării şi activitatea militanţilor săi, de care depinde viitorul partidului. În document se afirma că în cadrul acestei formaţiuni politice activează, actualmente, profesori, bancheri, funcţionari publici, tehnicieni, economişti, avocaţi, ingineri etc., care se recunosc în programul acestui partid.

Liderul Partidului Popular afirma la congres că, în acest moment, partidul avea nevoie de lideri politici tineri, disciplinaţi, puternici. Manuel Monteiro, reprezentantul creştin-democraţilor, afirma că în această perioadă, Portugalia are nevoie de o forţă politică puternică de centru, pragmatică, credibilă. Ca formaţiune politică de tip creştin-democrat, acest partid are o orientare de centru, militând pentru echilibru şi pace socială. În documentul "Pentru Portugalia" se afirma că alianţa CDS/PP trebuie să se adapteze la societatea modernă, astfel încât să creeze o majoritate nouă, care să reunească competenţele eficiente cu reprezentare politică, economică şi socială semnificativă. În acest scop, ar trebui promovată o politică nouă, cu soluţii şi comportamente politice noi - se menţiona în document.

Noua majoritate politică se va putea întemeia pe un sistem economic nou, bazat pe o economie puternică, productivă, competitivă şi pe noi soluţii la gravele probleme sociale ale Portugaliei. În acest context, esenţială va fi capacitatea de a uni toate forţele politice şi sociale ale ţării în realizarea unor obiective majore, ceea ce ar dovedi forţa politică şi responsabilitatea asumată de "noua majoritate".

Programul politic al alianţei CDS/PP sintetizează valorile politice, etice, sociale şi economice ale orientării politice de centru-dreapta în Portugalia. Dominat de o viziune liberală asupra economiei şi de valorile democraţiei creştine, programul economic promova:

· valorile unei economii libere, de piaţă, privatizate, bazate pe muncă şi riscul investiţiei;

· apărarea proprietăţii private;

· reducerea deficitului bugetar, a arbitrariului în domeniul fiscal;

· menţinerea independenţei Băncii Centrale;

· întărirea sistemului financiar şi a capacităţilor productive.

Din punct de vedere politic, programul electoral al creştin-democraţilor a abordat identitatea alianţei ca o alternativă la guvernare, bazată pe valorile democrat-creştine, pe umanism creştin. Ca orientare de dreapta, coaliţia va promova ideea unui stat puternic şi a unui nou model de guvernare. Conform opiniei membrilor Partidului Popular, criza de reprezentativitate a partidelor politice portugheze trebuie abordată deschis, găsind soluţii noi, inclusiv un nou sistem electoral.

În document se afirmă că deschiderea spre comunitatea europeană şi spre noua ordine mondială va întări orientarea Portugaliei spre o politică modernă, în acord cu marile schimbări ale epocii. Respectul faţă de electorat, faţă de valorile perene şi combaterea corupţiei s-a aflat, de asemenea, în centrul programului democrat-creştin. În acelaşi timp, s-a acordat o atenţie deosebită promovării solidarităţii sociale, educaţiei, sănătăţii şi dialogului social, menite să echilibreze politica de tip liberal propusă de creştin-democraţi.

 

3. Programul socialist: o nouă majoritate

Programul electoral socialist a abordat problemele complexe ale societăţii portugheze acordând o atenţie deosebită:

· educaţiei;

· eficienţei investiţiilor;

· competitivităţii întreprinderilor;

· reformei statului şi administraţiei publice;

· sănătăţii;

· justiţiei;

· combaterii evaziunii fiscale;

· muncii şi solidarităţii sociale.

Promovând ideea menţinerii unui salariu minim la nivel naţional, capabil a asigura un trai decent, Partidul Socialist s-a arătat preocupat de lansarea, în 2003, a unui program de combatere a sărăciei urbane şi rurale şi de situaţia celor vulnerabili din punct de vedere social, în fiecare zonă a ţării.

În domeniul educaţiei, o preocupare majoră a fost asigurarea pregătirii profesionale şi integrării pe piaţa muncii a tinerilor absolvenţi.

Un alt obiectiv a fost şi generalizarea învăţământului primar şi secundar, îmbunătăţirea programelor şcolare şi asigurarea unui corp profesional bine pregătit.

Partidul Socialist şi-a manifestat acordul pentru reforma sistemului politic portughez prin reforma sistemului electoral, în vederea promovării unor lideri politici reprezentativi. În acelaşi timp, s-a considerat necesară creşterea autonomiei administraţiei locale şi asigurarea unui sistem informaţional modern care să realizeze evidenţa populaţiei, elaborarea unei cărţi de identitate pe care să fie menţionate şi asigurările sociale, de sănătate. Un sistem informaţional performant va putea realiza conectarea instituţiilor administraţiei publice locale, schimbul de informaţii şi relaţia cu administraţia centrală, se aprecia în document.

Programul socialist considera că, din punct de vedere economic, prioritară este menţinerea disciplinei financiare, realizarea unui program de stabilizare a creşterii economice atingând un deficit bugetar 0, în 2004. Pentru economia portugheză, se considera necesară stimularea iniţiativelor economice, acordarea unor ajutoare directe în vederea introducerii tehnologiei de vârf. Programul electoral al Partidului Socialist s-a conceput în jurul ideii "Pentru o ţară mai competitivă", tema competitivităţii fiind subiectul unor vizite ale preşedintelui partidului, Ferro Rodrigues, pe marile platforme industriale.

Programul economic cu care partidul s-a prezentat în alegeri a avut ca obiectiv reînnoirea încrederii portughezilor în acest tip modern de guvernare, care să scoată definitiv Portugalia din zona periferică a Europei şi s-o plaseze în zona sa centrală de competitivitate şi prosperitate. Partidul Socialist a promis, de asemenea, că va întări autoritatea statului şi rigoarea financiară, în scopul consolidării finanţelor publice.

Un obiectiv important al programului electoral al Partidului Socialist a fost şi reforma sistemului politic, sub deviza "renovării majorităţii".

 

 

4. Pentru o societate mai justă

Programul electoral al Partidului Comunist - prezentat de Carlos Carvalhas, secretar general al partidului, la 20 februarie 2002 - a încercat să prezinte un răspuns la problemele cu care Portugalia se confruntă: creşterea economică şi dimensiunea sa socială, combaterea deficitului extern, productivitatea şi investiţiile publice.

Problemele centrale ale ţării sunt, conform poziţiei Partidului Comunist, păstrarea coeziunii economice şi sociale, redistribuirea produsului intern brut în contextul în care Portugalia este una din ţările europene cu cele mai mari discrepanţe sociale.

În acest scop, se propunea o creştere realistă a salariilor pentru categoriile defavorizate, ceea ce ar duce la creşterea productivităţii şi a pieţii interne.

Conform opiniei comuniştilor, dezechilibrul finanţelor publice ar trebui abordat în mod transparent, deschis şi ar trebui acţionat în direcţia justei repartiţii a încărcării fiscale. Referitor la funcţiile actuale ale statului şi serviciile publice, programul pleda pentru promovarea unei prestaţii de calitate susţinute financiar, mai ales în domeniul sănătăţii, pregătirii profesionale, administraţiei publice, justiţiei. 

În platforma partidelor de stânga, se consideră că programe speciale ar trebui elaborate în direcţia combaterii alcoolismului, consumului de droguri, prevenirii SIDA.

În domeniul învăţământului, Partidul Comunist a propus un învăţământ gratuit şi de calitate, ca şi mărirea numărului instituţiilor de învăţământ superior public.

În programul electoral, securitatea publică este menţionată ca o preocupare majoră care ar trebui susţinută financiar de stat şi administraţia locală. Conform liderilor săi, oferta politică a stângii încearcă să se opună resemnării politice a cetăţenilor portughezi printr-o politică optimistă care să rezolve problemele de fond ale Portugaliei.

 

 

 

III. ALEGERILE LEGISLATIVE - MOMENT SEMNIFICATIV 

AL EVOLUŢIEI SCENEI POLITICE PORTUGHEZE

 

 

1. Rezultatele alegerilor legislative din 17 martie 2002

 

	FORMAŢIUNEA 

POLITICĂ
	VOTURI OBŢINUTE (%)
	LOCURI ÎN PARLAMENT

	Partidul Social-Democrat (centru - dreapta)
	40,12
	102

	Partidul Socialist (centru - stânga)
	37,85
	95

	Partidul Popular (creştin - democrat - dreapta)
	8,75
	14

	Coaliţia Democrată Unită (comunist - stânga)
	6,97
	12

	Blocul Stângii (extrema stângă)
	2,75
	3


 

În urma alegerilor legislative desfăşurate pentru ocuparea celor 230 locuri din Parlamentul portughez, Partidul Social-Democrat a deţinut 102 mandate, în timp ce Partidul Popular, tot de orientare centru-dreapta, a obţinut 14 mandate. În aceste condiţii, forţele politice de centru-dreapta au obţinut o victorie remarcabilă, putând conlucra în vederea unei guvernări eficiente şi stabile.

Partidul Socialist a obţinut 95 mandate în Parlament, pierzând astfel majoritatea din legislatura anterioară şi fiind nevoit să cedeze guvernarea forţelor de dreapta. Partidul Comunist Portughez a obţinut 12 mandate, iar Blocul Stângii 3 mandate în parlament.

Deşi imediat după alegeri au început negocierile politice între Partidul Social-Democrat şi Partidul Popular, acestea vor fi destul de dificile, având în vedere rivalităţile manifestate între aceste partide în timpul campaniilor electorale anterioare. Rezultatele deosebite obţinute în alegeri de Partidul Popular înclină balanţa în favoarea acestui partid în cadrul negocierilor.

Partidul Socialist, cu noul său lider, Ferro Rodrigues, deşi a dus o campanie electorală centrată pe lansarea unei politici noi, a pierdut alegerile şi încrederea electoratului. Partidul a fost marcat de puternice dispute în interior şi nu a mai putut recupera deficitul de încredere şi de imagine, chiar dacă a încercat o înnoire semnificativă atât a discursului său politic, cât şi a liderilor săi. Poziţia obţinută în alegeri îi va permite să exploateze posibilele fricţiuni dintre Partidul Social-Democrat şi Partidul Popular.

Alegerile anticipate desfăşurate au avut drept scop clarificarea scenei politice portugheze, iar portughezii au decis cui vor acorda în continuare încrederea lor. Guvernul socialist aflat la conducere încă din 1995 a fost înlocuit de un guvern de centru-dreapta, confirmând astfel aceeaşi tendinţă manifestată pe scena politică europeană. Noul premier, Jose Manuel Durao Barroso, în vârstă de 46 de ani, fost ministru de externe, se înscrie în rândul reprezentanţilor de seamă ai liberalismului conservator european.

 

2. Semnificaţia politică a rezultatelor alegerilor

În urma alegerilor legislative anticipate, forţele de dreapta - alcătuite din Partidul Social-Democrat şi Partidul Popular - au obţinut majoritatea absolută a locurilor din noul Parlament portughez. Partidul Social-Democrat obţinând numai 40,12% din voturi, nu a obţinut singur majoritatea absolută, aşa cum ar fi dorit. Partidul Popular (CDS/PP) a creat o surpriză obţinând 8,75% din voturi şi va participa probabil la guvernare alături de Partidul Social-Democrat.

Imediat după comunicarea rezultatelor, liderul social-democrat, Jose Manuel Durăo Barroso, viitorul premier portughez, a declarat că intenţionează să constituie "un guvern stabil şi credibil".

Portugalia se alătură astfel Austriei (1999), Italiei (2000), Spaniei (2000), Danemarcei (2001), având un guvern de centru-dreapta, ceea ce confirmă tendinţa orientării spre dreapta a electoratului din vestul Europei.

Deşi formaţiune de centru-dreapta, social-democraţii s-au prezentat în alegeri cu un program electoral cu accente de stânga, fiind împotriva unor proiecte costisitoare preconizate de socialişti (un aeroport, 3 stadioane, achiziţionarea a 3 submarine militare), vrând să le direcţioneze spre sectoarele productive ale economiei portugheze.

Pentru ieşirea din stagnarea economică, social-democraţii propun un "program-şoc" de reducere a fiscalităţii, în scopul de a stimula investiţiile în sectorul productiv.

Guvernarea de dreapta va fi însă dificilă, marcată de tensiuni, având în vedere diferenţele de opinii între partidele ce vor forma coaliţia, orgoliile liderilor politici. Liderul Partidului Popular, Paolo Portas, a exprimat deja părerea, într-o declaraţie de presă, că partidul său va juca un rol decisiv în formarea unui guvern cu suport majoritar.

Partidul Socialist a obţinut doar 37,85% din voturi, 95 de mandate în Parlament, faţă de 115 mandate deţinute în legislatura anterioară. Secretarul general al partidului, Eduardo Ferro Rodrigues, şi-a recunoscut înfrângerea şi l-a felicitat pe adversarul său, Jose Manuel Durao Barroso.

În urma alegerilor, stânga nu a reuşit să realizeze un front comun în actualele alegeri, Coaliţia Democrată Unită (CDU - comuniştii) obţinând 6,97% din voturi, iar Blocul Stângii (extrema stânga) 2,75% din voturi.

Conform opiniei analiştilor, înfrângerea socialiştilor este pusă pe seama incapacităţii de aplicare a unor reforme şi deteriorării continue a serviciilor şi a sistemului sanitar. Înfrângerea stângii portugheze constituie un avertisment pentru partidele de centru-stânga din Europa occidentală, care se pregătesc de alegeri în viitoarele luni. Stânga europeană se va confrunta astfel cu o mare provocare în faţa unei drepte aflate în plină ascensiune.

Viitoarele şase luni vor fi decisive pentru consolidarea scenei politice portugheze care va fi confruntată cu tensiuni atât la nivelul forţelor politice de dreapta, cât şi datorită atacului forţelor de stânga care se vor opune vehement politicii anunţate de viitorul guvern. Măsurile ce vor fi luate pot duce la reacţii de nemulţumire populară, ce vor marca probabil stabilitatea viitorului guvern de dreapta.

Participarea la vot a electoratului (peste 60%) arată totuşi că schimbarea politică actuală este susţinută de societatea portugheză şi că noua guvernare va trebui să răspundă acestor aşteptări.

